A Tanács jogi aktusa

(2003. június 5.)

az Europol-információk titokvédelmi szabályzatának elfogadásáról szóló, 1998. november 3-i tanácsi jogi aktus módosításáról

(2003/C 152/01)

AZ EURÓPAI UNIÓ TANÁCSA,

tekintettel az Európai Rendőrségi Hivatal létrehozásáról szóló egyezményre (Europol-egyezmény) [1], és különösen annak 31. cikke (1) bekezdésére,

tekintettel a Dán Királyság kezdeményezésére [2],

tekintettel az Európai Parlament véleményére [3],

tekintettel az Europol igazgatótanácsa által benyújtott tervezetre,

mivel:

(1) Az Europolnál alkalmazandó minősítési szinteket össze kell hangolni az alkalmazandó biztonsági intézkedésekre tekintettel, hogy a lehető legnagyobb mértékben megfeleljenek az Európai Unió intézményeiben alkalmazott szinteknek és a meglévő nemzetközi szabványoknak.

(2) A Tanácsnak az Europol által az Europol-egyezmény alapján megszerzett, illetve az Europollal kicserélt információk titokvédelmi szabályzatát egyhangúlag kell elfogadnia,

ELFOGADTA A KÖVETKEZŐ JOGI AKTUST:

1. cikk

Az Europol-információk titokvédelmi szabályzatának elfogadásáról szóló, 1998. november 3-i tanácsi jogi aktus [4] a következőképpen módosul:

1. az 1. cikk g) pontjának a helyébe a következő rendelkezés lép:

"g) "biztonsági szint": az Europol által vagy útján feldolgozott dokumentumhoz rendelt biztonsági megjelölés a 8. cikk előírásai szerint;"

2. a 8. cikk (1) bekezdésének a helyébe a következő rendelkezés lép:

"(1) A védelmi alapszintben részesülő információkat, amelyekhez nem rendeltek minősítési szintet, "Europol nem minősített, nyilvánosság számára nem hozzáférhető";-ként kell megjelölni.";

3. a 8. cikk (4) bekezdésének a helyébe a következő rendelkezés lép:

"(4) Az Europol minősítési szintek elnevezése a következő:

"Europol korlátozott terjesztésű": ez a minősítés azokra az információkra és anyagokra alkalmazandó, amelyek engedély nélküli terjesztése hátrányosan érintené az Europol, illetve egy vagy több tagállam érdekeit.

"Europol bizalmas": ez a minősítés azokra az információkra és anyagokra alkalmazandó, amelyek engedély nélküli terjesztése sértené az Europol, illetve egy vagy több tagállam alapvető érdekeit.

"Europol titkos": ez a minősítés kizárólag azokra az információkra és anyagokra alkalmazható, amelyek engedély nélküli terjesztése súlyosan sértené az Europol, illetve egy vagy több tagállam alapvető érdekeit.

"Europol szigorúan titkos": ez a minősítés kizárólag azokra az információkra és anyagokra alkalmazható, amelyek engedély nélküli terjesztése rendkívül súlyosan sértené az Europol, illetve egy vagy több tagállam alapvető érdekeit.

Minden Europol minősítési szint az Europol szervezetén belül alkalmazandó meghatározott biztonsági csomagnak felel meg. A biztonsági csomagok különböző védelmi szinteket nyújtanak az információk tartalmától függően és azoknak a hátrányos következményeknek a figyelembevételével, amelyekkel az információkhoz való jogosulatlan hozzáférés, illetve ezen információk jogosulatlan terjesztése vagy használata járhatna a tagállamok vagy az Europol érdekeire nézve.

Amikor különböző szintű védelmi jelöléssel ellátott információk kerülnek össze, az alkalmazandó minősítési szintnek legalább ugyanolyan magasnak kell lennie, mint a legmagasabb szinten védett információhoz rendelt szint. Az információcsoportnak mindenképpen lehet magasabb védelmi szintet biztosítani, mint az egyes részeinek biztosított védelem szintje.

A védelmi jelöléssel ellátott dokumentumok fordítását az eredetivel azonos védelem illeti meg."

4. a 8. cikk (5) bekezdésének a helyébe a következő rendelkezés lép:

"(5) A biztonsági csomagok különböző technikai, szervezeti és igazgatási jellegű intézkedésekből állnak, amelyeket a biztonsági kézikönyv állapít meg.";

5. a 9. cikk (2) bekezdésének a helyébe a következő rendelkezés lép:

"(2) A minősítési szint megválasztása során a tagállamok figyelembe veszik az információk saját nemzeti jogszabályaiknak megfelelő minősítését, az Europol megfelelő működéséhez szükséges operatív rugalmasság igényét, valamint azt a követelményt, hogy a bűnüldözési információ minősítése kivételt képez, és hogy amennyiben az ilyen információt minősíteni kell, ahhoz a lehető legalacsonyabb szintet kell rendelni.";

6. a 11. cikk (3) bekezdésében az "1. vagy 2. szintű" kifejezés helyébe az "Europol korlátozott terjesztésű vagy Europol bizalmas" lép;

7. a teljes szövegben a "biztonsági szint" vagy "biztonsági szintek" szavak helyébe a "minősítési szint" vagy "minősítési szintek" szavak lépnek.

2. cikk

E jogi aktus 2003. július 1-jén lép hatályba.

3. cikk

E jogi aktust az Európai Unió Hivatalos Lapjában ki kell hirdetni.

Kelt Luxembourgban, 2003. június 5-én.

a Tanács részéről

az elnök

M. Chrisochoïdis

[1] HL C 316., 1995.11.27., 2. o, a legutóbb a 2002. november 28-i jegyzőkönyvvel (HL C 312., 2002.12.16., 2. o.) módosított egyezmény.

[2] HL C 286., 2002.11.22., 19. o.

[3] 2003. április 3-i vélemény (a Hivatalos Lapban még nem tették közzé).

[4] HL C 26., 1999.1.30., 10. o.

--------------------------------------------------